Diari Oficial de la Generalitat Valenciana


Sumari del DOGV 5146, del 30-11-2005 (2005/13559)

ORDRE de 29 de novembre de 2005, de la Conselleria d'Economia, Hisenda i Ocupació, per la qual es regulen i convoquen ajudes per a la realització d'accions de formació contínua adreçades a treballadors i treballadores de determinats sectors industrials de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5146

Data del DOGV
:   30-11-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/13244


Data del document
:   29-11-2005

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * ajuda pública
    * suport econòmic
    * empresa industrial
    * indústria tèxtil
    * formació professional
    * indústria del calçat

ORDRE de 29 de novembre de 2005, de la Conselleria d'Economia, Hisenda i Ocupació, per la qual es regulen i convoquen ajudes per a la realització d'accions de formació contínua adreçades a treballadors i treballadores de determinats sectors industrials de la Comunitat Valenciana. [2005/13096]
  
Aquesta ordre s'emmarca en l'àmbit de les polítiques d'ocupació que desenvolupa la Generalitat Valenciana, i amb l'objectiu d'atendre l'actual situació econòmica i d'ocupació de determinats sectors productius de la nostra Comunitat, esdevé necessari establir accions específiques de caràcter preventiu que possibiliten als treballadors i les treballadores d'aquestos sectors adquirir els coneixements professionals necessaris per a facilitar-ne l'ocupabilitat no sols en el seu sector, sinó també en unes altres activitats emergents en el seu àmbit territorial.
  
Es tracta d'un enfocament nou respecte de les tradicionals accions de formació contínua que ens permeta dur a terme processos adreçats als treballadors i les treballadores en actiu de certs sectors, perquè després de les accions d'orientació i informació necessàries i de l'avaluació de les seues competències professionals, s'oferisca als treballadors i les treballadores la possibilitat de ser formats en nous coneixements amb l'objectiu de facilitar la millora de la seua competència. En conseqüència, les accions complementàries i d'acompanyament a la formació continua que es preveuen en aquesta ordre serviran de base per a la determinació dels plans de formació adreçats a aquestos mateixos treballadors i treballadores.
  
Les accions que es comenten aquí se centren exclusivament en els treballadors i les treballadores dels sectors del tèxtil i de la confecció, i de l'assaonat i el calçat, i podran ser realitzades per les organitzacions empresarials i sindicals més representatives de la Comunitat Valenciana. Per al finançament d'aquestes accions s'hi destina l'última ampliació de fons de formació continua efectuada en la Conferència Sectorial d'Afers Laborals del passat 14 de novembre.
  
Per tot això, sentit el Consell Valencià de Formació Professional, i fent ús de les facultats que em confereixen la Llei 5/1983, de 30 de desembre, de Govern Valencià, i el Decret 112/2003, d'11 de juliol, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,
  
ORDENE
  
Article 1. Objecte
  
1. Aquesta ordre té com a objecte regular la convocatòria de subvencions per al finançament de plans de formació contínua adreçats als treballadors i les treballadores dels sectors industrials del tèxtil i de la confecció, de l'assaonat i del calçat de la Comunitat Valenciana, i per a la realització d'accions complementàries i d'acompanyament a la formació vinculades als indicats plans de formació.
  
2. Les accions complementàries i d'acompanyament a la formació estaran adreçades a l'orientació, l'assessorament i el suport als treballadors i les treballadores d'aquestos mateixos sectors, de manera que partint de l'elaboració d'un dossier de competències professionals se'n definisquen les necessitats formatives, en atenció a les activitats que generen o puguen generar ocupació en el seu àmbit territorial.
  
3. Així mateix, podran subvencionar-se a l'empara d'aquesta ordre accions complementàries per a la difusió i promoció dels plans de formació contínua i de les accions d'orientació, assessorament i suport anteriorment indicades.
  
4. Els plans de Formació Contínua a què es refereix l'apartat 1 d'aquest article hauran d'atendre, preferentment, la realització d'accions formatives que siguen definides en les accions complementàries com a generadores d'ocupació, en l'àmbit territorial pròxim als treballadors i les treballadores dels esmentats sectors. La realització de les accions formatives incloses en els plans de formació s'ajustarà als àmbits formatius establits en la disposició addicional segona d'aquesta ordre.
  
Article 2. Entitats beneficiàries
  
1. Podran ser beneficiàries de les subvencions regulades en la present Ordre, les organitzacions sindicals i empresarials més representatives de la Comunitat Valenciana. Aquestes entitats hauran de subjectar-se als requisits assenyalats en l'article 13 de la Llei 38/2003, de 17 de novembre, General de Subvencions.
  
2. No podran obtenir la condició de beneficiàries les entitats que es troben en alguns dels casos previstos en l'article 13.2 i 13.3 de la Llei 38/2003, de 17 de novembre, General de Subvencions.
  
Article 3. Treballadors i treballadores beneficiaris de la formació contínua
  
Seran destinataris de les accions formatives realitzades a l'empara de la present Ordre els treballadors i les treballadores de les empreses valencianes que pertanyen als sectors industrials del tèxtil i la confecció, i de l'assaonat i del calçat, d'acord amb el que indica l'apartat sis de l'Ordre TAS/2.783/2004, de 30 de juliol.
  
Article 4. Termini de sol·licitud
  
El termini per a sol·licitar les ajudes previstes en aquesta ordre serà de deu dies naturals a comptar des de l'endemà de la publicació d'aquesta en el Diari Oficial de la Generalitat Valenciana.
  
Article 5. Documentació
  
1. Les sol·licituds s'emplenaran en els models normalitzats que es corresponguen amb les iniciatives subvencionables a l'empara de la present convocatòria, que estaran a disposició de les entitats sol·licitants en la pàgina web del SERVEF.
  
2. A les sol·licituds caldrà adjuntar-hi la documentació següent:
  
a) Poder suficient en dret que acredite les facultats de qui firma la sol·licitud.
  
b) Fotocòpia de la targeta d'identificació de l'entitat i del document d'identitat de la persona que actua en nom i representació de la persona jurídica sol·licitant.
  
c) Fotocòpia dels estatuts legalitzats com cal.
  
d) Documentació acreditativa de la inscripció de l'entitat en el registre administratiu corresponent.
  
e) Documentació acreditativa de la seua representativitat.
  
f) Declaració de no trobar-se sotmés en alguna de les circumstàncies establides en l'article 13, apartats 2 i 3 de la Llei 38/2003, de 17 de novembre, General de Subvencions.
  
g) Certificats de trobar-se al corrent en el compliment de les obligacions tributàries i amb la Seguretat Social la validesa dels quals haurà d'estendre's a la data d'atorgament de la subvenció.
  
3. En el cas de plans de formació, caldrà adjuntar-hi, a més, el pla de formació que contindrà, almenys, la informació indicada en l'apartat huit, punt dos, de l'Ordre TAS/2.783/2004, de 30 de juliol.
  
4. En el cas d'accions complementàries i d'acompanyament a la formació s'hi adjuntarà, a més, el que preveu l'apartat nou de l'Ordre TAS/2.782/2004, de 30 de juliol.
  
Article 6. Procediment de concessió
  
La concessió de les subvencions previstes en la present Ordre s'efectuarà en règim de concurrència competitiva.
  
Article 7. Instrucció i valoració
  
1. Correspondrà la instrucció dels expedients a la Direcció General de Formació i Qualificació Professional.
  
2. Un grup de cinc tècnics del SERVEF, designats pel director general de Formació i Qualificació Professional, valorarà els expedients presentats, d'acord amb els criteris següents:
  
a) En relació amb les accions formatives:
  
- Definició dels seus objectius i continguts, d'acord amb el que estableix l'article 1 de la present Ordre.
  
- Instal·lacions, mitjans didàctics i material previst.
  
- Capacitat acreditada de l'entitat sol·licitants per a realitzar el pla presentat.
  
Els dos primers criteris tindran un pes del 40% de la valoració total cadascun d'ells, i el tercer un 20%.
  
b) En relació amb les accions complementàries i d'acompanyament:
  
- Plantejament general i disseny de l'acció, d'acord amb el que estableix l'article 1 de la present Ordre. En el cas de les accions de promoció i difusió, s'hi valoraran prioritàriament les que en l'execució prevegen la participació conjunta de les organitzacions sindicals i empresarials.
  
- Equip de personal tècnic.
  
- Pressupost.
  
El primer criteri tindrà un pes del 50% de la valoració total; el segon criteri tindrà un pes del 40% de la valoració total, i el tercer criteri tindrà un pes del 10% de la valoració total.
  
Article 8. Determinació de l'import de la subvenció
  
1. La subvenció que es concedirà als plans de formació es determinarà tenint en compte:
  
- El pressupost fixat per a aquest tipus d'accions en l'article 11 d'aquesta ordre.
  
- El conjunt de subvencions sol·licitades tant per les organitzacions sindicals com per les empresarials.
  
- La valoració tècnica obtinguda.
  
- Els mòduls econòmics fixats en l'annex II de l'Ordre TAS/2.783/2004, de 30 de juliol.
  
2. La subvenció que es concedirà a les accions complementàries i d'acompanyament es determinarà tenint en compte:
  
- El pressupost assignat.
  
- El conjunt de projectes que calga finançar, la valoració tècnica obtinguda per cadascun d'ells i el cost previst de les activitats i dels conceptes sol·licitats.
  
Article 9. Proposta de resolució i reformulació de sol·licituds
  
1. A la vista de l'expedient, l'òrgan instructor formularà un proposta de resolució provisional motivada com cal, que serà sotmesa al tràmit d'audiència de l'entitat sol·licitant perquè, en el termini màxim de deu dies, present les al·legacions que considere oportunes.
  
2. Quan l'import de la subvenció en la proposta de resolució provisional siga inferior al que figura en la sol·licitud presentada, es demanarà al beneficiari que en el termini indicat en l'apartat anterior accepte l'ajuda que es proposa i que reformule el pla de formació o l'acció complementària i d'acompanyament a la formació a la quantia de la proposta de resolució.
  
3. Tenint en compte tot el que al·legue el sol·licitant en el tràmit d'audiència i, si és el cas, la reformulació del pla de formació o del projecte, l'òrgan instructor formularà la proposta de resolució definitiva, així com, per al cas dels plans de formació, el contracte-programa que calga subscriure, que regularà els continguts indicats en l'article 15 del Reial Decret 1.046/2003, d'1 d'agost, pel qual es regula el Subsistema de Formació Professional Contínua.
  
Article 10. Resolució
  
A la vista de la proposta de resolució definitiva, la directora general del SERVEF resoldrà el procediment.
  
1. El termini màxim per a resoldre i notificar la resolució del procediment no podrà sobre passar els quatre mesos, comptats des de la data de publicació de la present Ordre. Si transcorre el termini sense que s'haguera dictat una resolució, la sol·licitud podrà entendre's desestimada per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Publiques i del Procediment Administratiu Comú, en la redacció de la Llei 4/1999, de 13 de gener, en relació amb el que disposa l'article 55 de la Llei 9/1999, de 27 de desembre, de Mesures Fiscals, de Gestió Administrativa i d'Organització de la Generalitat Valenciana, i això sense perjuí que subsistisca l'obligació legal de resoldre sobre la sol·licitud presentada.
  
2. Les resolucions dictades per la directora general del SERVEF a l'empara de la present Ordre esgoten la via administrativa, i contra elles s'hi podrà interposar un recurs contenciós administratiu en el termini de dos mesos, comptats des de l'endemà de la notificació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10.1.a) i 46.1 de la Llei 29/1998, de 13 de juliol, de la Jurisdicció Contenciosa Administrativa, o, potestativament, un recurs de reposició davant d'aquest mateix òrgan en el termini d'un mes, computat en els termes ja dits, tal com disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjuí que es puga interposar qualsevol altre recurs que es considere procedent.
  
Article 11. Pressupost per al finançament de les activitats subvencionables
  
Per a atendre les subvencions que es concedisquen a l'empara de la present Ordre es destina un import màxim de 7.701.659 €, a càrrec de la línia pressupostària T5644000, «Contracte-programa formació contínua. (R. D. 1.046/03) (PIO)», i un import màxim de 5.134.439 euros a càrrec de la línia pressupostària T5643000, «Accions complementàries i d'acompanyament a la formació contínua (R. D. 1.046/03)», tots dos del subprograma 322.52, «Formació Professional Ocupacional i Contínua», inclòs en el pressupost del SERVEF per a l'exercici actual.
  
Article 12. Bestretes
  
Una vegada dictada la resolució de concessió, es podrà anticipar a l'entitat beneficiària, amb la presentació prèvia d'un aval a favor de la Generalitat Valenciana en la forma legalment prevista, fins al 75% de la subvenció concedida, i vagen a iniciar-se les actuacions subvencionades.
  
Article 13. Termini de realització dels plans de formació i de les accions complementàries
  
Els plans de formació i les accions complementàries i d'acompanyament realitzades a l'empara de la present Ordre podran executar-se fins al 31 d'octubre de 2006.
  
Article 14. Execució dels plans de formació
  
1. Les entitats beneficiàries hauran de remetre al SERVEF la comunicació d'inici de la formació que realitzaran, almenys, 15 dies naturals abans de l'inici de cadascun dels grups/de les accions de formació, amb especificació del lloc, de la data i de l'horari de realització, per a la qual cosa s'utilitzarà el model normalitzat, que podrà obtenir-se en la pàgina web del SERVEF (www.servef.es).
  
2. Així mateix, i fins al segon dia inclusivament del començament de l'acció formativa o del grup, caldrà al SERVEF, seguint el model normalitzat que es podrà obtenir en la pàgina web del SERVEF (www.servef.es), la llista de participants
  
3. L'execució del pla de formació es realitzarà tenint en compte el que estableix el capítol quart de l'Ordre TAS/2.783/2004, de 30 de juliol.
  
4. Els treballadors i les treballadores que participen en les accions formatives i que les hagen finalitzades, rebran de l'entitat beneficiària un diploma acreditatiu en què, com a mínim, conste la denominació de l'acció, els continguts formatius, els dies en què s'ha realitzat i les hores de formació rebudes.
  
Article 15. Comissió mixta de seguiment dels contractes-programa
  
1. Per a la difusió, l'avaluació i el seguiment de les accions de formació contínua incloses en el pla de formació que cal realitzar, i per a la resolució dels dubtes que pogueren sorgir en la interpretació, en cada contracte-programa es designarà una comissió mixta de seguiment que estarà integrada per tres representants de la Direcció General de Formació i Qualificació del SERVEF i tres representants de l'entitat beneficiària.
  
2. Exercirà les funcions de la Presidència de la Comissió, un dels membres designats per part del SERVEF.
  
3. La Comissió Mixta de Seguiment es reunirà, almenys, una vegada cada sis mesos i, extraordinàriament, quan ho sol·licite qualsevol de les parts.
  
4. Seran funcions d'aquesta Comissió:
  
a) Analitzar i valorar el desenvolupament del pla de formació.
  
b) Acordar, si és el cas, variacions no substantives relatives a aspectes tècnics o formals del pla o dels plans de formació aprovats.
  
En tot cas, per a l'adopció d'aquestos acords es requerirà la majoria dels membres de cadascuna de les parts.
  
c)Analitzar els resultats obtinguts en l'execució i l'avaluació de les accions formatives.
  
Per a tot allò no regulat en aquest article, referit a la composició de la Comissió per a la celebració de les seues sessions i la deliberació dels seus acords, hi valdrà el que preveu l'article 26 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, que regula el funcionament dels òrgans col·legiats.
  
Article 16. Liquidació econòmica de la subvenció
  
1. Per a realitzar la liquidació final de la subvenció, el beneficiari haurà d'emplenar i remetre al SERVEF la documentació justificativa a través de l'aplicació informàtica que es facilite.
  
2. Aquesta justificació haurà de remetre's en el termini màxim d'un mes a partir de l'acabament del corresponent pla o de l'acció complementària.
  
3. No podrà realitzar-se el pagament de la subvenció mentre el beneficiari no es trobe al corrent en el compliment de les seues obligacions tributàries i davant de la Seguretat Social, o mentre siga deutor per resolució de reintegrament.
  
Article 17. Reintegrament de les subvencions
  
1. Les subvencions atorgades a l'empara d'aquesta norma podran ser objecte de reintegrament total o parcial, comprés l'interés de demora des del moment del pagament d'aquelles fins a la data en què s'acorde la procedència del reintegrament, en els casos establits en l'article 37 de la Llei 38/2003, de 17 de novembre, General de Subvencions i en els d'incompliment de les obligacions establides en la present Ordre, tot això sense perjuí de la normativa aplicable en matèria d'infraccions i sancions.
  
2. La directora general del SERVEF, o l'òrgan en què delegue, dictarà una resolució en el termini màxim de 12 mesos comptadors des de la data de l'acord d'iniciació, i exigirà, si pertoca, el reintegrament. Contra l'esmentada resolució, s'hi podrà interposar un recurs de reposició en els termes indicats en els articles 116 i 117 de la Llei 30/1992, de 26 de novembre, modificada per la Llei 4/1999, de 13 de gener, de Règim Jurídic de les Administracions Públiques i del Procediment Administratiu Comú.
  
Article 18. Seguiment, control i avaluació de les activitats subvencionades
  
El SERVEF realitzarà al seguiment, el control i l'avaluació de les accions subvencionades a càrrec de la present Ordre d'acord amb el que estableix les ordres TAS/2.782/2004 i TAS/2.783/2004, de 30 de juliol.
  
DISPOSICIONS ADDICIONALS
  
Primera
  
En tot allò no previst en la present Ordre, s'hi aplicaran les ordres TAS/2.782/2004 i TAS/2.783/2004, de 30 de juliol; la Llei 38/2003, de 17 de novembre, General de Subvencions, i la normativa autonòmica en vigor continguda en el Decret Legislatiu de 26 de juny de 1991, del Consell de la Generalitat, pel qual s'aprova el Text Refós de la Llei d'Hisenda Pública Valenciana.
  
Segona
  
1. Els plans de Formació Contínua que s'executen a l'empara d'aquesta convocatòria hauran d'estar adreçats a la formació dels treballadors i les treballadores en els àmbits formatius que s'indiquen tot seguit:
  
a) Producció i distribució d'energies.
  
b) Hoteleria.
  
c) Transport, emmagatzemament i comunicacions.
  
d) Activitats sanitàries i de servicis socials.
  
e) Altres activitats socials i de servicis prestats a la comunitat; servicis personals.
  
f) Construcció.
  
2. La llista d'àmbits formatius indicada més amunt podrà ser ampliada mitjançant un acord de la Comissió Mixta prevista en l'article 15 d'aquesta ordre.
  
DISPOSICIONS FINALS
  
Primera
  
Aquesta ordre entrarà en vigor el dia de la publicació en el Diari Oficial de la Generalitat Valenciana.
  
Segona
  
Es faculta la directora general del SERVEF per a dictar totes les instruccions que siguen necessàries per al desenvolupament i l'execució del que disposa la present Ordre.
  
Tercera
  
Contra el present acte, que posa fi a la via administrativa, els interessats podran interposar-hi un recurs contenciós administratiu en el termini de dos mesos, comptats des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10.1.a) i 46.1 de la Llei 29/1998, de 13 de juliol, de la Jurisdicció Contenciosa Administrativa, o, potestativament, un recurs de reposició davant d'aquest mateix òrgan en el termini d'un mes, computat en els termes ja dits, tal com disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjuí que es puga interposar qualsevol altre recurs dels previstos en la legislació vigent.
  
València, 29 de novembre de 2005
  
El conseller d'Economia, Hisenda i Ocupació,